‘Kernelemente’ van Brexit-ooreenkoms glo gereedBrexit (Foto: Elionas2/Pixabay) Donald Tusk, president van die Europese Unie, het gesê kernelemente van die Brexit-skeidingsooreenkoms is onderhandel en bygevoeg dat alles duidelik sal word binne die volgende paar ure. “Die fondasies van die ooreenkoms is gereed. Teoreties kan ons hierdie ooreenkoms môre in Brittanje aanvaar en chaos en al die rampe voorkom wat gepaard sal gaan met ŉ onbeheersde en chaotiese skeiding,” het Tusk uit Pole tydens ŉ televisie-onderhoud aan verslaggewers gesê. “Die onderhandelings duur voort,” het Tusk bygevoeg. “Alles beweeg in die regte rigting.” Tusk het gesê hy was Dinsdagaand gereed om ŉ weddenskap aan te gaan dat die ooreenkoms gereed is en aanvaar sal word. “Daar was egter vandag weer kommer,” het hy aan TVN24 en Polsat News-uitsaaiers gesê, met verwysing na die “ingewikkelde” situasie in die Britse parlement. Die Britse pond het Woensdag wipplank gery en verstewig wanneer daar nuus was dat die Brexit-ooreenkoms aanvaar sal word, maar binne minute weer verswak wanneer die hoop vervaag het. Die verwagting is dat ŉ breë politieke verbintenis tot ŉ Brexit-ooreenkoms tussen die Britse eerste minister Boris Johnson en die 27 ander EU-leiers bereik sal word tydens vandeesweek se beraad en volledige besonderhede sal later afgehandel word. Die huidige sperdatum vir Brexit is tans 31 Oktober.